Մարկ Քարնի

Մարկ Քարնի (, ), կանադացի և բրիտանացի տնտեսագետ և բանկիր։ 2008-2013 թվականներին ղեկավարել է Կանադայի Բանկը։ 2013-2020 թվականներին եղել է Անգլիայի Բանկի կառավարիչը։

Կենսագրություն 
Ծնվել է 1965 թվականի մարտի 16-ին Կանադայի հյուսիս-արևմուտքում գտնվող Ֆորտ Սմիթ քաղաքում։ 1988 թվականին ավարտել է Հարվարդի համալսարանը մասնագիտացել տնտեսագիտության բնագավառում։ 1993 թվականին ստացել է տնտեսագիտության Մագիստրոսի կոչում (MPhil) Սենթ Փիթեր քոլեջում (Օքսֆորդի համալսարան) և դոկտորի կոչում (DPhil) 1995 թվականին նույն համալսարանի Նաֆիլդի քոլեջում, որտեղ պաշտպանել է իր թեզը «Մրցակցության դինամիկ առավելությունները» թեմայով։

Նա 13 տարի աշխատել է Goldman Sachs ընկերության Լոնդոնի, Նյու Յորքի, Տորոնտոյի և Տոկիոյի մասնաճյուղերում՝ զբաղվելով սուվերեն ռիսկերի, զարգացող տնտեսությունների փոխառու կապիտալի շուկաների և ներդրումային բանկային գործունեության վրա։

2003-2004 թվականներին աշխատել է Կանադայի Բանկում՝ որպես միջազգային հարցերով փոխկառավարիչ։ 2004 թվականի նոյեմբերից մինչև 2007 թվականի հոկտեմբերը աշխատել է Կանադայի ֆինանսների դեպարտամենտում։

2008 թվականի փետրվարից Կանադայի Բանկի կառավարիչն է եղել։ 2010 թվականին Քարնին G7 երկրների Կենտրոնական բանկի միակ ղեկավարն էր, ով որոշեց բարձրացնել վերաֆինանսավորման տոկոսադրույքը։

2011-2018 թվականներին եղել է Ֆինանսական կայունության խորհրդի նախագահ՝ այս աշխատանքը համատեղելով կենտրոնական բանկերում իր աշխատանքի հետ։ «Երեսուն խմբի» անդամ է։

2013 թվականի հուլիսի 21-ին նշանակվել է Անգլիայի Բանկի կառավարիչ՝ դառնալով ամենաերիտասարդ նախագահը նրա պատմության մեջ։ Պայմանագիրը նախատեսված էր 5 տարվա համար՝ տարեկան 624 000 ֆունտ ստերլինգ աշխատավարձով։ 2018 թվականին Կարնիի պայմանագիրը երկարաձգվել է մինչև 2020 թվականի հունվար։

2018 թվականի նոյեմբերին Մարկը ստացել է բրիտանական քաղաքացիություն, բացի արդեն ունեցած իռլանդական և կանադականից։

Ամերիկյան Ջեքսոն Հոլ քաղաքում ԱՄՆ ԴՊՀ-ի 2019-ի տարեկան համաժողովում տարբեր երկրների Կենտրոնական բանկերի ղեկավարների և ԴՊՀ-ի ստորաբաժանումների ղեկավարների հետ հանդիպման ժամանակ Մարկ Քարնին առաջարկել է դոլարը որպես համաշխարհային պահուստային արժույթ փոխարինել նոր թվային արժույթով։ Նրա կարծիքով՝ բազմաբևեռ աշխարհին անհրաժեշտ է նաև բազմաբևեռ արժույթ։ Նոր թվային արժույթը, որը հիմնված է ապրանքների համաշխարհային զամբյուղի վրա, կհավասարակշռի համաշխարհային տնտեսությունը։ «Հարցն այն է, թե ինչպես հասնել դրան,– ասել է նա CNBC բիզնես լրատվական հեռուստաալիքին տված հարցազրույցում:– Դուք մի գիշերվա ընթացքում չեք հասնում ինչ-որ նոր բանի»։ Քարնին ասում է, որ առևտրային պատերազմները վատթարացնում են բիզնես վարելու պայմաններն ամբողջ աշխարհում։

Ծանոթագրություններ

Արտաքին հղումներ 
 Մարկ Քարնին Անգլիայի Բանկի հաջողակ ղեկավար
 Մարկ Քարնիի հարցազրույցը CNBC-ին

Կանադացի տնտեսագետներ
Բրիտանացի տնտեսագետներ
Օքսֆորդի համալսարանի շրջանավարտներ
Անգլիացի տնտեսագետներ